input: KOMMISSIONENS GENNEMFØRELSESFORORDNING (EU) Nr. 392/2013
  af 29. april 2013
  om ændring af forordning (EF) nr. 889/2008 for så vidt angår kontrolordningen for økologisk produktion
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (1), særlig artikel 33, stk. 2 og 3, og artikel 38, litra c) og d), og
  ud fra følgende betragtninger:
  (1)
  Ifølge artikel 28, stk. 1, i forordning (EF) nr. 834/2007 skal erhvervsdrivende, der producerer, tilbereder, oplagrer, markedsfører, importerer eller eksporterer produkter i overensstemmelse med de regler, der er fastlagt i samme forordning, lade virksomheden omfatte af den kontrolordning, som omhandles i artikel 27 i samme forordning. Gennemførelsesbestemmelserne for anvendelsen af denne kontrolordning er fastsat i afsnit IV i Kommissionens forordning (EF) nr. 889/2008 af 5. september 2008 om gennemførelsesbestemmelser til Rådets forordning (EF) nr. 834/2007 om økologisk produktion og mærkning af økologiske produkter for så vidt angår økologisk produktion, mærkning og kontrol (2).
  (2)
  Den erhvervsdrivende skal under denne kontrolordning oplyse de kompetente myndigheder om sin virksomhed, hvilket indebærer, at den erhvervsdrivende informerer om det relevante kontrolorgan, underskriver en erklæring om, at reglerne for økologisk produktion overholdes, og i den forbindelse accepterer foranstaltninger i tilfælde af overtrædelser eller uregelmæssigheder.
  (3)
  I henhold artikel 30, stk. 2, i forordning (EF) nr. 834/2007 skal der udveksles oplysninger om uregelmæssigheder eller overtrædelser, der har betydning for et produkts økologiske status. For at øge effektiviteten bør de erhvervsdrivende oplyse deres kontrolmyndigheder eller -organer om alle former for uregelmæssigheder eller overtrædelser, der har betydning for produktets økologiske status, herunder også om de økologiske produkter, de modtager fra andre erhvervsdrivende.
  (4)
  På baggrund af erfaringerne med gennemførelsen af kontrolordningen og med den økologiske sektors interesser for øje vil det være hensigtsmæssigt at fastlægge et minimum for antallet af prøver, som kontrolmyndighederne eller -organerne hvert år skal udtage og analysere. Dette bør fastlægges på grundlag af en generel evaluering af risikoen for overtrædelse af reglerne for økologisk produktion. Har kontrolmyndigheder eller kontrolorganer mistanke om, at der anvendes produkter, som ikke er tilladt efter reglerne for økologisk produktion, bør de udtage og analysere prøver af de pågældende produkter. I sådanne tilfælde bør der ikke være et minimum for antallet af prøver. Kontrolmyndigheder eller kontrolorganer kan også udtage og analysere prøver i ethvert andet tilfælde for at afsløre overtrædelser af Unionens regler for økologisk produktion.
  (5)
  På baggrund af erfaringerne med gennemførelsen af kontrolordningen og med den økologiske sektors interesser for øje er det hensigtsmæssigt at sørge for udveksling af de relevante oplysninger i tilfælde, hvor den erhvervsdrivende eller den pågældende erhvervsdrivendes underleverandører kontrolleres af forskellige kontrolmyndigheder eller kontrolorganer, eller hvor erhvervsdrivende eller deres underleverandører skifter kontrolmyndighed eller kontrolorgan. Udveksling af oplysninger og overdragelse af kontrolsagen vedrørende disse erhvervsdrivende skal sikre, at kontrolordningen fungerer tilfredsstillende, og skal ske under hensyntagen til kravene i Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (3) overholdes. De erhvervsdrivende bør acceptere at deres oplysninger og alle oplysninger vedrørende deres aktiviteter under kontrolordningen videregives og udveksles.
  (6)
  For at sikre en ensartet anvendelse af kontrolordningen og undgå uklarheder bør der indgå en definition af udtrykket »kontrolsagen« i forordning (EF) nr. 889/2008.
  (7)
  Der henvises til elektronisk attestering i artikel 29, stk. 3, i forordning (EF) nr. 834/2007 i forbindelse med modellen til dokumentation. Det bør præciseres, at der i forbindelse med elektronisk attestering ikke er behov for at kræve en underskrift på dokumentet, hvis dokumentationens ægthed på anden vis kan fastlås ved hjælp af en sikker elektronisk metode.
  (8)
  Erfaringen viser, at der er behov for præcisering med hensyn til udvekslingen af oplysninger mellem medlemsstater i tilfælde, hvor en medlemsstat konstaterer uregelmæssigheder eller overtrædelser i forbindelse med produkter, der er importeret i henhold til artikel 33, stk. 2 og 3, i forordning (EF) nr. 834/2007 eller artikel 19 i Kommissionens forordning (EF) nr. 1235/2008 af 8. december 2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande (4).
  (9)
  Derudover bør proceduren vedrørende udveksling af oplysninger mellem medlemsstater i tilfælde af uregelmæssigheder eller overtrædelser præciseres under hensyntagen til den bedste etablerede praksis siden 2009.
  (10)
  For at sikre overensstemmelse med artikel 33, stk. 1, i Kommissionens forordning (EU) nr. 65/2011 af 27. januar 2011 om gennemførelsesbestemmelser til Rådets forordning (EF) nr. 1698/2005 for så vidt angår kontrol og krydsoverensstemmelse i forbindelse med støtteforanstaltninger til udvikling af landdistrikterne (5) er det vigtigt at præcisere, at medlemsstaterne bør sørge for, at betalingsorganet får de nødvendige oplysninger om den udførte kontrol, såfremt det ikke er betalingsorganet, der står for denne kontrol.
  (11)
  I henhold til artikel 44, stk. 1, litra a), i Europa-Parlamentets og Rådets forordning (EF) nr. 882/2004 (6) skal medlemsstaterne i deres årsrapport meddele ændringer i deres flerårige nationale kontrolplaner for bl.a. at tage hensyn til ny lovgivning. Kommissionen bør have de nødvendige data og oplysninger om det tilsyn, som medlemsstaternes kompetente myndigheder udfører i forbindelse med økologisk produktion. Derfor bør der stilles krav om, at medlemsstaterne ændrer deres nationale kontrolplaner til at omfatte dette tilsyn, og at de angiver disse ændringer og de relevante økologiske data i den årsrapport, som omhandles i artikel 44 i forordning (EF) nr. 882/2004. Medlemsstaterne bør have mulighed for at præsentere disse økologiske data i et separat kapitel i deres nationale kontrolplaner og i årsrapporten.
  (12)
  Udover de kontrolforpligtelser, der er fastlagt i forordning (EF) nr. 882/2004, fastlægger afsnit V i forordning (EF) nr. 834/2007 og forordning (EF) nr. 889/2008 mere specifikke bestemmelser om kontrolforanstaltningerne i den økologiske sektor. Såfremt den kompetente myndighed delegerer kontrolopgaver til private kontrolorganer, gælder der ifølge forordning (EF) nr. 834/2007 mere detaljerede krav og forpligtelser, som hvert enkelt kontrolorgan skal opfylde.
  (13)
  Erfaringen har vist, at de specifikke bestemmelser for kontrol af den økologiske produktion bør være mere detaljerede, især med henblik på at styrke de kompetente myndigheders tilsyn med de kontrolorganer, som der er blevet delegeret kontrolopgaver til. Disse bestemmelser bør indgå som ensartede minimumskrav i medlemsstaternes kontrolordninger, som er etableret i overensstemmelse med artikel 27 i forordning (EF) nr. 834/2007.
  (14)
  Medlemsstaternes kompetente myndigheder bør have dokumenterede procedurer for delegering af opgaver til kontrolorganer og tilsynet med dem for på den måde at sikre, at kravene i lovgivningen overholdes.
  (15)
  Udvekslingen af oplysninger i medlemsstaterne, mellem medlemsstaterne og mellem medlemsstater og Kommissionen vedrørende de kompetente myndigheders tilsyn bør forbedres, og der bør vedtages ensartede minimumskrav.
  (16)
  Forordning (EF) nr. 889/2008 bør derfor ændres i overensstemmelse hermed.
  (17)
  For at opnå de mest effektive kontrolforanstaltninger bør de ekstra elementer, som indføres med denne forordning, og som skal indgå i tilsagnet i den erklæring, som den erhvervsdrivende skal underskrive, også omfatte erhvervsdrivende, som har underskrevet denne erklæring inden anvendelsesdatoen for denne forordning. Erklæringen omhandles i artikel 63, stk. 2 i forordning (EF) nr. 889/2008.
  (18)
  For at sikre en smidig overgang fra den nuværende kontrolordning til den ændrede ordning, bør denne forordning anvendes fra den 1. januar 2014.
  (19)
  Foranstaltningerne i denne forordning er i overensstemmelse med udtalelse fra Forskriftsudvalget for Økologisk Produktion -
  VEDTAGET DENNE FORORDNING:
  Artikel 1
  Ændring af forordning (EF) nr. 889/2008
  I forordning (EF) nr. 889/2008 foretages følgende ændringer:
  1)
  I artikel 2 indsættes som litra s):
  »s) »kontrolsagen«: alle under den i artikel 28 i forordning (EF) nr. 834/2007 omhandlede kontrolordning fremsendte oplysninger og dokumenter fra en deraf omfattet erhvervsdrivende til medlemsstatens kompetente myndigheder eller til kontrolmyndigheder eller -organer, herunder alle relevante oplysninger og dokumenter vedrørende denne erhvervsdrivende eller dennes aktiviteter, som de kompetente myndigheder, kontrolmyndigheder og -organer er i besiddelse af, med undtagelse af oplysninger og dokumenter, som ikke har nogen betydning for kontrolordningens funktion.«
  2)
  I første afsnit i artikel 63, stk. 2, indsættes som litra d) til h):
  »d)
  i tilfælde af, at den erhvervsdrivende og/eller dennes underleverandører i overensstemmelse med den pågældende medlemsstats kontrolordning kontrolleres af forskellige myndigheder eller organer, at acceptere, at der udveksles oplysninger mellem disse myndigheder eller organer
  e)
  at denne ved skift af kontrolmyndighed eller kontrolorgan accepterer, at vedkommendes kontrolsag videregives til den efterfølgende kontrolmyndighed eller det efterfølgende kontrolorgan
  f)
  straks at informere den relevante kompetente myndighed eller kontrolmyndighed eller det relevante kontrolorgan i tilfælde, hvor den erhvervsdrivende trækker sig ud af kontrolordningen
  g)
  at acceptere, at kontrolsagen opbevares i en periode på mindst fem år i tilfælde, hvor den erhvervsdrivende trækker sig ud af kontrolordningen
  h)
  at informere den/de relevante kontrolmyndighed(er) eller det/de relevante kontrolorgan(er) om enhver form for uregelmæssighed eller overtrædelse, der har betydning for den økologiske status for vedkommendes produkter eller for økologiske produkter, der er modtaget fra andre erhvervsdrivende eller underleverandører.«
  3)
  Artikel 65, stk. 2, affattes således:
  »2. Kontrolmyndigheden eller -organet udtager og analyserer prøver for at identificere produkter, der ikke er tilladt i økologisk produktion, for at identificere produktionsmetoder, der ikke er tilladte efter reglerne for økologisk produktion, og for at identificere eventuel forurening med produkter, der ikke er tilladt i økologisk produktion. Antallet af prøver, som kontrolmyndigheden eller kontrolorganet hvert år udtager, skal svare til mindst 5 % af antallet af de erhvervsdrivende, som er underlagt kontrolmyndighedens eller kontrolorganets kontrol. Udvælgelsen af de erhvervsdrivende, hvor der skal udtages prøver, skal baseres på en overordnet vurdering af risikoen for overtrædelse af reglerne for økologisk produktion. Denne overordnede vurdering skal omfatte alle trin i produktion, tilberedning og distribution.
  Kontrolmyndigheden eller -organet udtager og analyserer prøver i ethvert tilfælde, hvor der er mistanke om, at der er anvendt produkter eller teknikker, som ikke er tilladt i økologisk produktion. I sådanne tilfælde gælder der intet minimumsantal for de prøver, som skal udtages og analyseres.
  Kontrolmyndigheden eller kontrolorganet kan også udtage og analysere prøver i ethvert andet tilfælde for at identificere produkter, der ikke er tilladt i økologisk produktion, for at identificere produktionsmetoder, der ikke er tilladte efter reglerne for økologisk produktion og for at identificere eventuel forurening med produkter, der ikke er tilladt i økologisk produktion.«
  4)
  I artikel 68, stk. 1, indsættes følgende afsnit:
  »I tilfælde af elektronisk attestering, som der henvises til i artikel 29, stk. 3, i forordning (EF) nr. 834/2007, er der ikke er behov for at underskrive felt 8 i dokumentet, hvis dokumentationens ægthed på anden vis fastslås ved hjælp af en sikker elektronisk metode.«
  5)
  Artikel 92 og 92a affattes således:
  »Artikel 92
  Udveksling af oplysninger mellem kontrolmyndigheder, kontrolorganer og kompetente myndigheder
  1. Hvis den erhvervsdrivende og/eller dennes underleverandører kontrolleres af forskellige kontrolmyndigheder eller -organer, udveksler kontrolmyndighederne eller -organerne de relevante oplysninger om de aktiviteter, som er underlagt deres kontrol.
  2. Hvis den erhvervsdrivende og/eller dennes underleverandører skifter kontrolmyndighed eller -organ, meddeler de berørte kontrolmyndigheder og -organer straks dette til den kompetente myndighed.
  Den tidligere kontrolmyndighed eller det tidligere kontrolorgan udleverer relevante dele af kontrolsagen vedrørende den pågældende erhvervsdrivende og de rapporter, som der henvises til i artikel 63, stk. 2, andet afsnit, til den efterfølgende kontrolmyndighed eller det efterfølgende kontrolorgan.
  Den nye kontrolmyndighed eller det nye kontrolorgan sikrer, at den erhvervsdrivende har taget eller tager hånd om de tilfælde af manglende overholdelse af reglerne, som er nævnt i den tidligere kontrolmyndigheds eller det tidligere kontrolorgans rapport.
  3. Hvis den erhvervsdrivende trækker sig ud af kontrolordningen, underretter den kontrolmyndighed eller det kontrolorgan, som den erhvervsdrivende hører under, straks den kompetente myndighed.
  4. Hvis en kontrolmyndighed eller et kontrolorgan konstaterer uregelmæssigheder eller overtrædelser, der har indflydelse på produkters økologiske status, meddeler den/det straks dette til den kompetente myndighed i den medlemsstat, som i overensstemmelse med artikel 27 i forordning (EF) nr. 834/2007 har udpeget eller godkendt kontrolmyndigheden eller -organet.
  Denne kompetente myndighed kan på eget initiativ også kræve andre oplysninger om uregelmæssigheder eller overtrædelser.
  Hvis den konstaterer uregelmæssigheder eller overtrædelser i forbindelse med produkter, der hører under andre kontrolmyndigheder eller -organer, skal disse myndigheder eller organer også straks informeres.
  5. Medlemsstaterne træffer passende foranstaltninger og fastlægger dokumenterede procedurer med henblik på udveksling af oplysninger mellem alle kontrolmyndigheder, som de har udpeget og/eller alle kontrolorganer, som de har godkendt i overensstemmelse med artikel 27 i forordning (EF) nr. 834/2007, herunder procedurer for udveksling af oplysninger med henblik på at kontrollere den dokumentation, som omhandles i artikel 29, stk. 1, i samme forordning.
  6. Medlemsstaterne træffer passende foranstaltninger og fastlægger dokumenterede procedurer med henblik på, at oplysninger om resultaterne af kontroller og besøg, jf. artikel 65 i denne forordning, meddeles betalingsorganet i overensstemmelse med dette betalingsorgans behov, jf. artikel 33, stk. 1, i Kommissionens forordning (EU) nr. 65/2011 (7).
  Artikel 92a
  Udveksling af oplysninger mellem forskellige medlemsstater og Kommissionen
  1. Hvis en medlemsstat i forbindelse med et produkt, som kommer fra en anden medlemsstat, og som er forsynet med en af betegnelserne omhandlet i afsnit IV i forordning (EF) nr. 834/2007 og nærværende forordnings afsnit III og/eller bilag XI, konstaterer uregelmæssigheder eller overtrædelser vedrørende anvendelsen af denne forordning, skal den straks underrette den medlemsstat, der har udpeget kontrolmyndigheden eller udpeget kontrolorganet, de øvrige medlemsstater og Kommissionen herom ved hjælp af det system, der er omhandlet i artikel 94, stk. 1, i denne forordning.
  2. Hvis en medlemsstat i forbindelse med de produkter, der er importeret i henhold til artikel 33, stk. 2 og 3, i forordning (EF) nr. 834/2007, konstaterer uregelmæssigheder eller overtrædelser vedrørende deres overholdelse af kravene i samme forordning eller forordning (EF) nr. 1235/2008, underretter den straks de øvrige medlemsstater og Kommissionen herom ved hjælp af det system, der er omhandlet i artikel 94, stk. 1, i denne forordning.
  3. Hvis en medlemsstat i forbindelse med produkter, der er importeret i henhold til artikel 19 i forordning (EF) nr. 1235/2008, konstaterer uregelmæssigheder eller overtrædelser vedrørende deres overholdelse af kravene i samme forordning eller forordning (EF) nr. 834/2007, underretter den straks den medlemsstat, som har udstedt tilladelsen, de øvrige medlemsstater og Kommissionen herom ved hjælp af det system, der er omhandlet i artikel 94, stk. 1, i denne forordning. Såfremt uregelmæssigheden eller overtrædelsen vedrører et produkt, som medlemsstaten selv har givet tilladelse til i henhold til artikel 19 i forordning (EF) nr. 1235/2008, sendes underretningen til de øvrige medlemsstater og Kommissionen.
  4. Den medlemsstat, som i overensstemmelse med stk. 1 eller 3 modtager underretning vedrørende produkter, der ikke overholder reglerne, eller den medlemsstat, som i henhold til artikel 19 i forordning (EF) nr. 1235/2008 har udstedt tilladelse til et produkt, som der er konstateret uregelmæssigheder eller overtrædelser i forbindelse med, undersøger baggrunden for disse uregelmæssigheder eller overtrædelser. Den træffer øjeblikkeligt passende foranstaltninger.
  Den informerer de medlemsstater, som har sendt meddelelsen, de øvrige medlemsstater og Kommissionen om resultatet af undersøgelsen og om de trufne foranstaltninger ved hjælp af det system, der er omhandlet i artikel 94, stk. 1. Svaret sendes inden for en frist på 30 kalenderdage fra datoen for den oprindelige meddelelse.
  5. Den medlemsstat, som har sendt den oprindelige meddelelse, kan bede den svarende medlemsstat om yderligere oplysninger, hvis dette behøves. Den medlemsstat, som har sendt den oprindelige underretning, skal efter at have modtaget et svar eller yderligere oplysninger fra den underrettede medlemsstat, foretage de nødvendige tilføjelser og opdateringer af det system, der er omhandlet i artikel 94, stk. 1.
  Artikel 92b
  Offentliggørelse af oplysninger
  Medlemsstaterne offentliggør på passende vis, herunder på internettet, de i artikel 28, stk. 5, i forordning (EF) nr. 834/2007 omhandlede ajourførte fortegnelser med ajourført dokumentation vedrørende hver erhvervsdrivende, jf. nævnte forordnings artikel 29, stk. 1, idet de bruger modellen i bilag XII til nærværende forordning. Medlemsstaterne skal overholde kravene om beskyttelse af personoplysninger i Europa-Parlamentets og Rådets direktiv 95/46/EF (8).
  6)
  I afsnit IV indsættes følgende som kapitel 9:
  »KAPITEL 9
  De kompetente myndigheders tilsyn
  Artikel 92c
  Tilsyn med kontrolorganer
  1. Kompetente myndigheder, der delegerer kontrolopgaver til kontrolorganer i overensstemmelse med artikel 27, stk. 4, litra b), i forordning (EF) nr. 834/2007, skal i deres tilsynsvirksomhed fokusere på at evaluere disse kontrolorganers operationelle præstationer under hensyntagen til resultaterne af arbejdet i det nationale akkrediteringsorgan, som omhandles i artikel 2, stk. 11, i Europa-Parlamentets og Rådets forordning (EF) nr. 765/2008 (9).
  Denne tilsynsvirksomhed indebærer en vurdering af kontrolorganernes interne procedurer i forbindelse med kontrol, forvaltning og undersøgelse af kontrolsagerne på baggrund af de forpligtelser, der er fastlagt i forordning (EF) nr. 834/2007, og kontrol af behandlingen af manglende overholdelse af reglerne og behandlingen af klager.
  2. De kompetente myndigheder stiller krav til kontrolorganerne om at fremlægge dokumentation for deres procedure for risikoanalyse.
  Proceduren for risikoanalyse skal tilrettelægges på en sådan måde, at:
  a)
  resultatet af risikoanalysen kan danne grundlag for at fastlægge intensiteten af de uanmeldte eller anmeldte årlige inspektioner og besøg
  b)
  der i overensstemmelse med artikel 65, stk. 4, gennemføres supplerende kontrolbesøg hos tilfældigt udvalgte erhvervsdrivende hos mindst 10 % af virksomhederne på kontrakt i overensstemmelse med risikokategorien
  c)
  mindst 10 % af alle inspektioner og besøg, der foretages i henhold til artikel 65, stk. 1 og 4, er uanmeldte
  d)
  udvælgelsen af erhvervsdrivende til uanmeldte inspektioner og besøg fastlægges på grundlag af risikoanalysen, og at disse planlægges i overensstemmelse med graden af risiko.
  3. De kompetente myndigheder, der delegerer kontrolopgaver til kontrolorganer, kontrollerer, at kontrolorganernes medarbejdere har tilstrækkelig viden, herunder viden om risikoelementer, der har indflydelse på produkters økologiske status, kvalifikationer, uddannelse og erfaring med hensyn til økologisk produktion generelt og specifikt med Unionens regler på området, og at der er hensigtsmæssige regler for rotation blandt kontrollørerne.
  4. De kompetente myndigheder skal have dokumenterede procedurer for at delegere opgaver til kontrolorganer i overensstemmelse med artikel 27, stk. 5, i forordning (EF) nr. 834/2007 og for tilsynet i overensstemmelse med nærværende artikel, og disse procedurer skal detaljeret fastlægge de oplysninger, som kontrolorganerne skal fremsende.
  Artikel 92d
  Katalog over foranstaltninger i tilfælde af overtrædelser og uregelmæssigheder
  De kompetente myndigheder skal vedtage og meddele de kontrolorganer, som har fået delegeret kontrolopgaver, et katalog, der som minimum indeholder en liste over overtrædelser og uregelmæssigheder, der har indflydelse på produkters økologiske status, og de modsvarende foranstaltninger, som skal træffes af kontrolorganerne i tilfælde af, at erhvervsdrivende, som er involveret i økologisk produktion, og som er underlagt deres kontrol, gør sig skyldige i overtrædelser eller uregelmæssigheder.
  De kompetente myndigheder kan på eget initiativ inkludere andre relevante oplysninger i kataloget.
  Artikel 92e
  Årlig inspektion af kontrolorganer
  De kompetente myndigheder organiserer en årlig inspektion af de kontrolorganer, der har fået delegeret kontrolopgaver i overensstemmelse med artikel 27, stk. 4, litra b), i forordning (EF) nr. 834/2007. Med henblik på den årlige inspektion skal den kompetente myndighed tage hensyn til arbejdet i det nationale akkrediteringsorgan, som nævnt i artikel 2, stk. 11, i forordning (EF) nr. 765/2008. Under den årlige inspektion kontrollerer den kompetente myndighed især:
  a)
  overholdelsen af kontrolorganets standardkontrolprocedurer, som kontrolorganet har fremlagt for den kompetente myndighed, i overensstemmelse med artikel 27, stk. 6, litra a), i forordning (EF) nr. 834/2007
  b)
  at kontrolorganet har et tilstrækkeligt antal medarbejdere med passende kvalifikationer og erfaringer i overensstemmelse artikel 27, stk. 5, litra b), i forordning (EF) nr. 834/2007, og at der er iværksat uddannelse omhandlende de risici, der kan have betydning for produkters økologiske status
  c)
  at kontrolorganet har og følger dokumenterede procedurer og skabeloner for:
  i)
  den årlige risikoanalyse i overensstemmelse med artikel 27, stk. 3, i forordning (EF) nr. 834/2007
  ii)
  udarbejdelse af en risikobaseret prøveudtagningsstrategi og for udførelsen af prøveudtagning og laboratorieanalyse
  iii)
  udveksling af oplysninger med andre kontrolorganer og med den kompetente myndighed
  iv)
  indledende og opfølgende kontrol af erhvervsdrivende underlagt dets kontrol
  v)
  anvendelse og opfølgning på det katalog af foranstaltninger, som anvendes i tilfælde af overtrædelser eller uregelmæssigheder
  vi)
  overholdelse af kravene om beskyttelse af personoplysninger for de erhvervsdrivende, der er underlagt dets kontrol, i henhold til bestemmelserne i den medlemsstat, hvor den kompetente myndighed opererer, og i overensstemmelse med direktiv 95/46/EF.
  Artikel 92f
  Økologiske data i den flerårige nationale kontrolplan og årsrapporten
  Medlemsstaterne sikrer, at deres flerårige nationale kontrolplaner, som omhandles i artikel 41 i forordning (EF) nr. 882/2004, omfatter tilsynet med den udførte kontrol af den økologiske produktion i overensstemmelse med denne forordning, og de sørger for at inddrage specifikke data om dette tilsyn, i det følgende benævnt »økologiske data«, i den årsrapport, der er omhandlet i artikel 44 i forordning (EF) nr. 882/2004. De økologiske data omfatter de i bilag XIIIb til denne forordning anførte emner.
  De økologiske data baseres på oplysninger om de kontroller, som kontrolorganerne og/eller kontrolmyndighederne har gennemført, og på revision foretaget af den kompetente myndighed.
  Disse data fremlægges i overensstemmelse med skabelonerne i bilag XIIIc til denne forordning fra og med 2015 for året 2014.
  Medlemsstaterne kan indsætte de økologiske data som et kapitel om økologi i deres nationale kontrolplan og deres årsrapport.
  7)
  Bilag XIIIb og XIIIc, hvis tekst findes i bilaget til nærværende forordning, tilføjes.
  Artikel 2
  Overgangsbestemmelse
  Litra d) til h) i første afsnit af artikel 63, stk. 2, i forordning (EF) nr. 889/2008, som tilføjes ved artikel 1, nr. 2, i denne forordning, omfatter også erhvervsdrivende, som har underskrevet den erklæring, der omhandles i artikel 63, stk. 2, i forordning (EF) nr. 889/2008, inden datoen for anvendelse af denne forordning.
  Artikel 3
  Ikrafttrædelse og anvendelse
  Denne forordning træder i kraft på syvendedagen efter offentliggørelsen i Den Europæiske Unions Tidende.
  Den anvendes fra den 1. januar 2014.
  Denne forordning er bindende i alle enkeltheder og gælder umiddelbart i hver medlemsstat.
  Udfærdiget i Bruxelles, den 29. april 2013.